דון שולנדר

דונלד ארתור "דון" שולנדר (באנגלית: Donald "Don" Arthur Schollander; נולד ב-30 באפריל 1946) הוא שחיין עבר אמריקאי, אלוף אולימפי בעל 6 מדליות מהן 5 זהב. הוא היה השחיין הראשון בהיסטוריה, שזכה בארבע מדליות זהב באולימפיאדה אחת והשחיין הראשון בהיסטוריה, ששחה 200 מטר, בסגנון חופשי, בפחות משתי דקות. שולנדר נולד בשארלוט, צפון קרוליינה וגדל במדינת אורגון. בגיל 16 הוא עבר לסנטה קלרה, קליפורניה כדי להתאמן אצל המאמן ג'ורג' היינס, מועדון שבו שחו מספר אלופים אולימפיים כמו קלאודיה קולב, דיק רות', דונה דה וארונה, מארק ספיץ, דבי מאייר וקארן מו. ביולי 1963 היה שולנדר לשחיין הראשון בעולם שירד מגבול 2 דקות במשחה ל-200 מטר חופשי כשקבע 1:58.8 דקות. הוא הגיע לאולימפיאדה כמחזיק בשיאי עולם במשחים ל-200 מטר ו-400 מטר חופשי. באולימפיאדת טוקיו (1964) זכה שולנדר ב-4 מדליות זהב, במשחה היוקרתי ל-100 מטר חופשי בשיא אולימפי חדש של 53.4 שניות, לפני בובי מקגרגור מבריטניה (53.5 שניות) והנס-יואכים קליין מגרמניה (54.0 שניות), במשחה ל-400 מטר חופשי בשיא עולם חדש של 4:12.2 דקות, לפני פרנק ויגנד מגרמניה (4:14.9 דקות) ואלן ווד מאוסטרליה (4:15.1 דקות), במשחה שליחים 4x100 מטר חופשי בשיא עולם חדש של 3:33.2 דקות, לפני גרמניה (3:37.2 דקות) ואוסטרליה (3:39.1 דקות) ובמשחה שליחים 4x200 מטר חופשי 7:52.1 דקות, לפני גרמניה (7:59.3 דקות) ויפן (8:03.8 דקות). בכך היה לשחיין הראשון שזכה בארבע מדליות זהב באולימפיאדה אחת. משחה 200 מטר חופשי בו החזיק בשיא העולמי לא נערך באולימפיאדה ולכן נמנע ממנו לנסות ולזכות במדליית זהב חמישית. שולנדר למד באוניברסיטת ייל והיה חבר באחוות הגולגולת והעצמות (Skull and Bones) וכן במסדר האחוה דלתא, קפא ואפסילון יחד עם הנשיא לעתיד ג'ורג' ווקר בוש. הוא שימש כקפטן נבחרת השחייה של ייל. במשחקים הפאן אמריקאיים שנערכו בויניפג קנדה בשנת 1967 זכה שולנדר ב-3 מדליות זהב, במשחה ל-200 מטר חופשי בתוצאה של 1:56.01 דקות, במשחה שליחים 4x100 מטר חופשי בתוצאה של 3:34.08 דקות ובמשחה שליחים 4x200 מטר חופשי בתוצאה של 8:00.46 דקות. באולימפיאדת מקסיקו סיטי (1968) זכה שולנדר במדליית זהב במשחה שליחים 4x200 מטר חופשי בתוצאה של 7:52.3 דקות, לפני אוסטרליה (7:53.7 דקות) וברית המועצות (8:01.6 דקות) ובמדליית כסף במשחה ל-200 מטר חופשי בתוצאה של 1:55.8 דקות, אחרי מייקל ונדן מאוסטרליה (1:55.2 דקות דקות) ולפני וג'ון נלסון מארצות הברית (1:58.1 דקות), למרות שזה היה המשחה החזק שלו, שבו החזיק בשיא העולמי. משחה זה נערך לראשונה באולימפיאדה זו. לאחר המשחקים האולימפיים בשנת 1968, הוא פרש משחייה תחרותית. בסך הכל שיפר שולנדר את השיא העולמי במשחה 200 מטר חופשי 11 פעמים ואת השיא העולמי במשחה 400 מטר חופשי 3 פעמים. בשנת 1964, זכה שולנדר בפרס ג'יימס א' סאליבן, פרס לספורטאי החובבן הטוב ביותר. בשנת 1964 זכה שולנדר בתואר שחיין השנה בעולם. בשנת 1965 זכה שולנדר להכלל בהיכל התהילה הבינלאומי של השחייה. בשנת 1983, היה שולנדר חלק מהקבוצה הראשונה שנכנסה להיכל התהילה האולימפי של ארצות הברית. התפתחות שיא העולם במשחה ל-200 מטר חופשי התפתחות שיא העולם במשחה ל-400 מטר חופשי מדיה וקבצים בנושא דון שולנדר בוויקישיתוף דון שולנדר, באתר הוועד האולימפי הבין-לאומי דון שולנדר, באתר olympedia.org דון שולנדר, באתר Swimrankings דון שולנדר, באתר אנציקלופדיה בריטניקה (באנגלית) סרטון תעודה, שבו רואים את דון שולנדר מנצח במשחה ל-100 מטר חופשי PAN AMERICAN GAMES - SWIMMING AND DIVING, באתר gbrathletics James E. Sullivan Award Swimming World Magazine Presents: Swimming World's - WORLD SWIMMERS OF THE YEAR, באתר SwimmingWORLD DON SCHOLLANDER (USA) - 1965 Honor Swimmer, באתר International Swimming Hall of Fame